b'\n_START_ARTICLE_\nPape\xc5\xbe \xc5\xa0tefan VIII.\n_START_SECTION_\n\xc5\xbdivljenjepis\n_START_PARAGRAPH_\nPred izvolitvijo za pape\xc5\xbea je bil kardinal-duhovnik pri Santi Silvestro e Martino ai Monti. Po poznej\xc5\xa1ih navedbah naj bi bil nem\xc5\xa1kega rodu, izvoljen pa po volji svetorimskega cesarja Otona I., takratnega nem\xc5\xa1kega kralja. Bolj verjetno pa je, da je bil izvoljen in deloval pod vlivom takratnega nespornega rimskega vladarja Alberika\n_START_SECTION_\nPape\xc5\xbe\n_START_PARAGRAPH_\nIzvoljen je bil 14. julija 939, posve\xc4\x8den pa 19. julija, po nekaterih virih \xc5\xbee kar naslednji dna, torej 15. julija 939. Njegov triletni pontifikat, od julija 939 do oktobra 942, je potekal povsem v Alberikovi senci. V Rimu in po srednji Italiji se je nadaljevala prenova samostanov, ki jo je za\xc4\x8del opat Odo in sta jo podprla tudi pape\xc5\xbe in knez Alberik. _NEWLINE__NEWLINE_Bil je mo\xc5\xbe molitve in neopore\xc4\x8dnega zasebnega \xc5\xbeivljenja. _NEWLINE__NEWLINE_\xc5\xa0tefan je podelil nekatere nadarbine samostanu San Salvatore v Tolli pri Piacenzi na zahtevo opata Ariberta oktobra 939, kakor tudi opatiji v Loreni. _NEWLINE__NEWLINE_Podelil je predpravice samostanu sv. Mavricija v Magdeburgu, ki ga je utemeljil 937 Oton I. _NEWLINE__NEWLINE_Posredoval je tudi v sporu med opatom Odonom v D\xc3\xa9olsu ter bourge\xc5\xa1kim nad\xc5\xa1kofom Gerungom  glede nekega posestva.\n_START_SECTION_\nSmrt in spomin\n_START_PARAGRAPH_\n\xc5\xa0tefanovo \xc5\xbeivljenje se je kon\xc4\x8dalo nesre\xc4\x8dno; v preteklih mesecih je ve\xc4\x8dkrat javno oporekal Alberikovemu samodr\xc5\xa1tvu; rimska gospoda in tudi pape\xc5\xbe so zahtevali nekdanje svobo\xc5\xa1\xc4\x8dine; zato so ga \xe2\x80\x93 verjetno po Alberikovem nagovoru \xe2\x80\x93 nekateri rimski plemi\xc4\x8di iz zasede napadli, ter je po nekaj dneh podlegel po\xc5\xa1kodbam. \xc5\xa0tefan VII. je umrl konec oktobra 942 v Rimu._NEWLINE__NEWLINE_Pokopali so ga v stari Baziliki sv. Petra v Rimu. (Pape\xc5\xa1ka dr\xc5\xbeava, Sveto rimsko cesarstvo; danes: Italija).'